Využívanie slnečnej energie nemá lepšiu alternatívu
Radikálny pád cien ropy na svetových trhoch za posledný rok, sprevádzaný poklesom cien ďalších energetických zdrojov na báze uhlíka, vyvolal falošné ilúzie, že týchto komodít je dostatok a preto nie je potrebné urýchlene riešiť obnoviteľné zdroje energie (OZE). Sprievodným negatívnym javom tohto vývoja je nielen pribrzdenie rozvoja OZE vo svete, ale aj nárast produkcie CO2 sprevádzaný globálnym otepľovaním s negatívnymi dôsledkami takéhoto vývoja. Pritom pre intenzívnejšie využívanie OZE a hlavne slnečnej energie neexistuje alternatíva.
Riaditeľ najväčšieho slovenského výrobcu solárnych kolektorov – spoločnosti THERMO|SOLAR, Žiar, s. r. o., k tomu hovorí: ,,Otázka neznie, aké veľké sú zásoby fosílnych palív, ale či ich využitie si ľudstvo bude môcť dovoliť z ekologických príčin z hľadiska vlastného prežitia. Alternatívou je práve intenzívne využívanie slnečnej energie. Nie je to iba preto, že sa stenčujú zásoby fosílnych palív. To platí pre plyn a ropu, kde sa zásoby odhadujú na niekoľko desiatok rokov, ale neplatí to pre uhlie, kde sa zásoby odhadujú min. na 250 rokov. K ekologickým dôvodom nevyhnutnosti intenzívnejšieho využívania slnečnej energie sa postupne priraďujú aj strategické aspekty. Zvyšujúca sa závislosť priemyselne rozvinutých štátov sveta od politicky nestabilných, ale na ropu a plyn bohatých oblastí sveta, je spätá s rastúcimi nákladmi a rizikami na zabezpečenie prístupu k týmto energetickým zdrojom.